還揚州許書記家集
作者：王禹偁
朝代：宋

paragraphs: 君不見近代詩家流，胡爲蹇滯多窮愁。
孟郊顦顇死逆旅，浪仙斥逐長江頭。
張生漂泊冬瓜堰，徒云輕薄萬戶侯。
浩然無成鹿門去，李洞慟哭昭陵休。
生無風教興王化，死無勳爵貽孫謀。
可憐詩道日已替，風騷委地何人收。
高陽許公精六義，獨向聖朝生後嗣。
因將先集進九重，高步金臺曳珠履。
祖德光輝聖主知，府尹賢明丞相子。
廣陵郡大古九州，記室官清外三字。
遂令天下學詩人，徒羨君家窮四始。
我來迎侍游江都，玳筵往往陪歡娛。
遂求家集恣吟諷，海波乾處堆珊瑚。
因思賈孟數家一何苦，詩鬼嗷嗷餒無主。
子孫淪沒誰及君，閑倚紅蓮傾淥醑。
草檄餘閑好賦詩，莫放風情忝爾祖。